MANILA - Tumama sa puso at baga ang ilan sa dose-dosenang saksak na tinamo ng 14-anyos na batang kasama ng napaslang na si Carl Arnaiz Angelo, ayon sa autopsy na isinagawa Huwebes.

Magkakatuwang na isinagawa ng pulisya, National Bureau of Investigation (NBI) at Commission on Human Rights (CHR) ang autopsy kay Reynaldo De Guzman sa morgue sa Gapan, Nueva Ecija, kung saan siya nahanap Miyerkoles ng kanyang mga magulang.

Nito pang Agosto 17 nawawala si Reynaldo, buhat nang umalis ito sa bahay sa Cainta, Rizal para kumain kasama si Carl Angelo Arnaiz, 19.

Napatay si Arnaiz nang manlaban umano sa mga pulis matapos mangholdap ng taxi driver sa Caloocan, ilang oras matapos umalis ng bahay.

Una namang naiulat na nagtamo si Reynaldo ng 30 saksak at natagpuan ito na may balot ng packing tape sa ulo.

Kinumpirma ng medico-legal officer ng CHR na sinaksak sa puso at baga si Reynaldo. Mayroon din aniyang blood clot sa chest cavity nito kaya posibleng nag-internal bleeding ang bata.

NBI Medico-legal officer Dr. Carlomagno Yalung explains why they cannot determine the cause of death, number of stab wounds of Reynaldo yet. pic.twitter.com/ptbDGmMgB9 — April Rafales (@aprilrafales) September 6, 2017

Nabigo naman ang autopsy na tukuyin ang eksaktong bilang ng mga saksak. Paliwanag ng NBI, ito'y dahil nabago ang sukat, hugis at distansya ng mga sugat habang ini-embalsamo ang bata.

Dahil dito, generic lamang ang nailagay sa death certificate na cardio respiratory arrest with unknown etiology.



Gayunman, kinumpirma ng NBI na tumagos sa katawan ng bata ang ilan sa mga saksak. Posible anilang mahaba ang ginamit na panaksak dito.

LOOK: Death Certificate of Reynaldo De Guzman, as released by NBI Forensics Division. pic.twitter.com/ikeX9VMqXu — April Rafales (@aprilrafales) September 6, 2017

Sinabi naman ng ama ni Reynaldo na si Eduardo Gabriel na may mga nakita siyang lapnos sa ilang bahagi ng katawan ng anak.

Amoy gasolina rin aniya ang bata nang datnan nila sa punerarya.

"Parang sinunog po siya e, lapnos ang balat po... Noong dumating ako, parang amoy gasolina po. Hindi na makita iyung mga palatandaan niya dito [sa batok] saka iyung nunal dito [sa tagiliran]. Iyung kulugo niya sa tuhod, iyun na lang ang nakita ko,"ani Eduardo sa panayam ng ABS-CBN News.

Inaasahang magiging mas kompehensibo ang autopsy report sa bata kapag lumabas na ang resulta ng laboratory exams sa loob ng 2 hanggang 3 linggo.

'INOSENTE SI REYNALDO'

Nanindigan naman ang mga magulang ni Reynaldo na hindi ito isang holdaper.

Giit ng ina ng bata na si Linda, hindi siya naniniwala sa kuwento ng kapitbahay na si alyas "MJ" na narinig umano nito sina Reynaldo at Arnaiz na nagpaplano ng panghoholdap bago sila mawala.



"Manghoholdap daw po iyung 2 ni Carl. Ang dala nila, kutsilyo at martilyo," sabi ng ginang sa hiwalay na panayam ng DZMM.

"Ang sabi ko, hindi gawain ni Kulot na mangholdap. Nakikita niyo 'pag dumadating ng bahay iyun, ibinababa niya ang bag niya, magbibihis siya, maglalaro ng basketball. 'Pag naman po hindi naglalaro ng basketball, sumasama siya pagtinda-tinda ng isda,"

Nagtataka rin aniya siya kung bakit iba na ang damit ng anak nang matagpuan kumpara noong huli nila siyang makita. -- May ulat ni April Rafales, ABS-CBN News